Webwerwe weer aanlyn ná wolk probleme gee | Netwerk24
22 Julie 2021 21:11
Die webwerwe van verskeie internasionale lugdienste, banke en tegnologiemaatskappye het Donderdag weer aanlyn gekom ná 'n kort onderbreking.
Dit was die derde soortgelyke voorval in net twee maande.
Die webwerwe van onder meer Delta Air Lines, Costco Wholesale, American Express en Home Depot was nie beskikbaar nie en het gewys daar is domeinnaamstelsel-foute.
Akamai Technologies, 'n wolkdiensverskaffer, het 'n waarskuwing hieroor uitgereik en gesê daar is 'n "gedeeltelike onderbreking" op sy webwerf.
"Ons het die probleem reggestel en op grond van die huidige waarnemings word die diens hervat," het hy gebruikers later in 'n twiet gerusgestel.
Oracle Corp het gesê hy hou die kwessie dop, wat ook sy eie wolkdienste beïnvloed.
Die domeinnaamstelsel is 'n diens wat leesbare domeinname vertaal na masjienleesbare IP-adresse, dit aan 'n bediener koppel en die betrokke bladsy op die gebruiker se telefoon of skootrekenaar beskikbaar stel.
In Junie was daar verskeie onderbrekings op sosialemedia-platforms, en regerings- en nuuswebwerwe wêreldwyd. Sommige verslae dui daarop dat dit weens 'n fout by Amerikaanse verskaffers van wolkdienste was.
Sowat 3 500 gebruikers het Donderdag probleme met Airbnb se webwerf aangemeld, terwyl byna 1 500 gebruikers van Home Depot ook foute aangemeld het. – Reuters
Meer oor: Costco Wholesale | Delta Air Lines | Airbnb | American Express | Probleme | Webwerwe | Wolkprobleme